Rostres tan coneguts com Alberto San Juan, María Galiana i Juanjo Artero destaquen en la programació d’hivern de la Delegació de Cultura
27 de desembre 2022

![](/media/in1gfxoc/c_programacioncultura.jpg?width=850&height=566.9886363636364)

La Delegació de Cultura de l'Ajuntament de Sagunt presenta la programació trimestral d’hivern 2023 que destaca per incloure teatre amb rostres molt coneguts i televisius com els d’Alberto San Juan, María Galiana i Juanjo Artero; així com per una nova edició del tradicional cicle de música sacra _Sagunt in Excelsis_. A més, els amants de l’art i la literatura també podran gaudir d’actuacions musicals de variats estils, del cicle Diàlegs de Llibres, de múltiples exposicions, d’un cicle de cinema de temàtica grecollatina els diumenges i de projeccions cinematogràfiques tots els dilluns. Les entrades es podran adquirir a partir del 9 de gener del 2023.

En este sentit, la regidora de Cultura, Asun Moll, mostra el seu agraïment «**al treball tècnic que fa possible la programació, als equips que s’encarreguen de la il·luminació i el so, així com al personal de sala**». A més indica: «**Tenim una programació com sempre molt amplia i plena de variats estils que s’adapten als gustos de tots els públics. Pel que fa a al teatre, hem combinat les grans obres, amb actors i actrius de trajectòria important i coneguda per la ciutadania, amb la presència dels espectacles de companyies locals que destaquen també per la seua qualitat**»**.**

 Moll posa en relleu també que «**com és habitual en l’agenda cultural també hi ha exposicions i cinema tant en el Centre Cultural Mario Monreal, els diumenges; com en la Casa Municipal de Cultura, tots els dilluns, coorganitzat en aquest cas per la Delegació de Cultura i per l’Associació Cultural Nautilus, a la qual donem com sempre les gràcies**»**.** Continua explicant que «**seguim amb les xarrades literàries amb autors i autores de renom que vam reprendre en tardor i que organitzem conjuntament amb la Delegació d’Arxius i Biblioteques. Aquestes xarrades destaquen per la seua qualitat i per la paritat**»**.**

Asun Moll també fa menció especial a la programació musical: «**Aquesta temporada comprèn uns estils musicals variadíssims i comptarà com sempre amb artistes valencians i de renom, com Alberto Sanjuan i la seua banda o María Galiana amb el baríton Luís Santana i el pianista Víctor Carbajo**»**.** A més, «**la programació d’hivern inclou el tradicional cicle de música Sagunt in Excelsis que ha evolucionat al llarg dels 19 anys que porta en marxa i ara és més eclèctic i combina propostes més clàssiques amb altres més modernes com el gòspel**»**.**

**Teatre**

Entre les produccions teatrals programades per als mesos d’hivern es troben: el monòleg d’humor “Sóc hiperactiva”, de Pepa Cases; l’espectacle de dansa “Malditas plumas”, de Sol Picó; el clàssic “Los pazos de Ulloa”, de Secuencia 3 y Saga Producciones; “Un país que mata a sus poetas”, de la companyia local Hongaresa Teatre; “Drácula. Deseo y represión”, també de la companyia local Ars Dementia; “Un segle d’abismes”, de Bramant Teatre; “Double fantasy”, també de l’agrupació de dansa del municipi AEscena; la tragicomèdia “Donde mueren las palabras”, de DMLP Producciones; “Entre copas”, d’Ados Teatro amb l’actor Juanjo Artero; la comèdia “De fora vindrem”, de Purna Teatre; i, finalment, la comèdia “CoMMando” de Bambant Teatre.

**Música**

Pel que respecta a la programació musical esta temporada és molt completa i extensa ja que a més de l'habitual que té lloc els caps de setmana se suma el tradicional cicle de música sacra “Sagunt in Excelsis”, que arriba enguany a la seua XIX edició.

Així doncs, dins de la programació musical habitual els melòmans podran gaudir dels següents concerts: “Lorca en Nueva York”, on Alberto San Juan i la seua banda combinen poesia i jazz; “Yo voy soñando caminos”, amb l’actriu María Galiana, el baríton Luis Santana i el pianista Víctor Carbajo; del concert de jazz d’Andrea Motis i Carlos Gonzalves Trio; de l’espectacle de música valenciana “Amor & Psicodèlia”, d’Oscar Briz; i, finalment, de la combinació de música vocal i humor “Se canta, pero no se toca” de Melomans.

**Cicle de música sacra _Sagunt in Excelsis_**

A més, l'oferta musical es complementa amb el tradicional cicle de música sacra _Sagunt in Excelsis_, que arriba enguany a la seua XIX edició i que destaca pel seu èxit i gran afluència de públic. Així doncs, este cicle oferirà als aficionats a este gènere una programació diferent i variada amb: el concert “Gospel clàssic i modern” de Barcelona Gospel Messenger; “Música religiosa per a cordes dels segles XVII i XVIII” de l’Orquestra de Cambra de la Lira Saguntina; “El arpa del Rey David” de Sara Ageda; “Crux Fidelis”, de Música Ficta; i, finalment, “Éxtasis a lo divino de Santa Teresa de Jesús” de Piacere dei Traversi.

**Presentacions de llibres**

En el 2023 continuen les presentacions literàries amb el cicle “Diàleg de llibres” del Departament de Cultura i el Departament d’Arxius i Biblioteques. Concretament, els amants de la lectura podran gaudir de les presentacions de Susana Fortes, Gemma Pasqual, Rosario Raro i Silvestre Vilaplana.

**Cine**

La proposta cinematogràfica d'esta temporada té com a fil conductor en esta ocasió la temàtica grecollatina, per això es projectaran títols molt representatius del gènere, tots ells aclamats per la crítica com “César debe morir”, de Paolo Taviani i Vittorio Taviani; “Medea” de Pier Paolo Pasolini; “Aníbal” de Carlo Ludovico Bragaglia i Edgar G. Ulmer; “Las Troyanas” de Mihalis Kakogiannis; “Titus”, de Julie Taymor; i “Jasón y los argonautas” de Don Chaffey.

**Exposicions**

Les exposicions que s’han programat en la Casa Municipal de Cultura del Port de Sagunt són les següents: “Un viaje por la magia de la interpretación”, de Piero Falla; “Fragmentos”, d’Adolfo Ramón; i “El color de las palabras, homenaje a Manuel Pardo”, d’Ateneo El Puerto. A més, en el Centre Cultural Mario Monreal de Sagunt es podran veure les mostres: “La mirada ingenua” d’Alicia Maties, “Longitudes de onda”, de Raquel Zuccari; i “Prietas las filas” del Museu Valencià d’Etnologia.

Estes i moltes altres ofertes culturals poden consultar-se en la pàgina web de l'Ajuntament de Sagunt: [https://www.aytosagunto.es/es/](https://www.aytosagunto.es/es/)

*   [](http://www.facebook.com/sharer.php?u=https://aytosagunto.es/va/actualitat/rostres-tan-coneguts-com-alberto-san-juan-maria-galiana-i-juanjo-artero-destaquen-en-la-programacio-d-hivern-de-la-delegacio-de-cultura/ "Facebook")
*   [](http://twitter.com/share?url=https://aytosagunto.es/va/actualitat/rostres-tan-coneguts-com-alberto-san-juan-maria-galiana-i-juanjo-artero-destaquen-en-la-programacio-d-hivern-de-la-delegacio-de-cultura/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/rostres-tan-coneguts-com-alberto-san-juan-maria-galiana-i-juanjo-artero-destaquen-en-la-programacio-d-hivern-de-la-delegacio-de-cultura/ "Linked In")
*   [](mailto:?body=https://aytosagunto.es/va/actualitat/rostres-tan-coneguts-com-alberto-san-juan-maria-galiana-i-juanjo-artero-destaquen-en-la-programacio-d-hivern-de-la-delegacio-de-cultura/)